
Ataskaitą pateikė: 
Jonas MILERIUS, Seimo kancleris (delegacijos vadovas);

Loreta RAULINAITYTĖ, Seimo kanclerio biuro vyresnioji patarėja (ES);

Ieva BRUŽYTĖ, Seimo kanclerio biuro vyriausioji specialistė (ES);

Jolanta ANSKAITIENĖ, Ryšių su visuomene skyriaus Visuomenės informavimo ir žiniasklaidos poskyrio vedėja;

Asta MARKEVIČIENĖ, Ryšių su visuomene skyriaus Lankytojų ir renginių poskyrio vyriausioji specialistė;

Dalia ALEKSEJŪNIENĖ, Socialinių reikalų ir darbo komiteto biuro patarėja (ES);

Rita BEINORIENĖ, Informacinės visuomenės plėtros komiteto biuro patarėja (ES);

Rasa Ona DUBURAITĖ, Ekonomikos komiteto biuro patarėja (ES);

Jolanta DZIKAITĖ, Biudžeto ir finansų komiteto biuro patarėja (ES);

Vilma KAMINSKIENĖ, Nacionalinio saugumo ir gynybos komiteto biuro patarėja (ES);

Aistė LAURINAVIČIŪTĖ, Švietimo, mokslo ir kultūros komiteto biuro patarėja;

Jurgita MARCINKUTĖ, Valstybės valdymo ir savivaldybių komiteto biuro patarėja (ES);

Rasa Liucija MATUSEVIČIŪTĖ, Aplinkos apsaugos komiteto biuro patarėja (ES);

Evaldas ZELENKA, Užsienio reikalų komiteto biuro patarėjas (ES).

Pagrindas: 2012 m. rugpjūčio 29 d. Seimo kanclerio įsakymas Nr. 460-KT-65.
Vieta: Kopenhaga, Danijos Karalystė.
Data: 2012 m. spalio 10-12 d.
Tikslas: susipažinti su Danijos Karalystės parlamento (Folketingo) pirmininkavimo Europos Sąjungos Tarybos parlamentiniam matmeniui 2012 m. I pusmetį patirtimi.

Kviečiančioji institucija: Danijos Karalystės Folketingas.
Finansavimo šaltinis: Seimo kanceliarija (komandiruočių išlaidos, skirtos pasirengimui pirmininkauti ES Tarybai).
Įvykę susitikimai: pagal pridedamą vizito programą.
APTARTI KLAUSIMAI: 
BENDRA DANIJOS PIRMININKAVIMO ES TARYBAI ORGANIZAVIMO APŽVALGA
Danijos Folketingo specialusis patarėjas, buvęs pirmininkavimo Europos Sąjungos Tarybai (toliau – ES Taryba) 2012 m. I pusmetį parlamentinio matmens koordinatorius Mongin Forrest pristatė kaip buvo organizuojami pirmininkavimo renginiai politiniu ir administraciniu lygmeniu. M. Forrest pažymėjo, kad jis, kaip koordinatorius, rūpinosi visais klausimais, ir programų derinimu, ir organizaciniais klausimais.  
Akcentuoti trys pagrindiniai pirmininkaujančios valstybės uždaviniai: 
· Vadovauti ES Tarybai, jos parengiamiesiems organams (darbo grupėms ir komitetams), įsiklausyti į kiekvienos valstybės narės ir ES institucijų nuomones bei jų pagrindu formuoti kompromisinius pasiūlymus. Pastebėta, kad per 6 mėnesių pirmininkavimo laikotarpį buvo surengta apie 3400 įvairiausių susitikimų, iš kurių apie 200 vyko pirmininkaujančioje šalyje, kiti – Briuselyje ir Liuksemburge.
· Atstovauti ES Tarybai santykiuose su kitomis ES institucijomis (ypač su Europos Komisija ir Europos Parlamentu).
· Moderuoti ES Taryboje vykstančias diskusijas ir pirmininkauti posėdžiams, laikantis nešališkumo principo, siekti kuo platesnio narių sutarimo svarstant klausimus ir priimant sprendimus. 
Danijos Folketinge surengti renginiai

M. Forrest pažymėjo, kad Danijos pirmininkavimo laikotarpiu, kuris vyko 2012 m. I pusmetyje, buvo surengti aštuoni parlamentinio matmens renginiai:
· COSAC (Europos reikalų komitetų) pirmininkų susitikimas, 2012 m. sausio 29-30 d.;
· COFACC (Užsienio reikalų komitetų) pirmininkų susitikimas, 2012 m. kovo 11-12 d.;

· XLVII COSAC posėdis, 2012 m. balandžio 22-24 d.;

· 5 specializuotų komitetų pirmininkų susitikimai:

· Finansų komitetų pirmininkų susitikimas tema „Daugiametė finansinė perspektyva ir finansinė krizė“, 2012 m. kovo 19-20 d.;

· Klimato komitetų ir Transporto komitetų pirmininkų susitikimas tema „Energetikos efektyvumas gamyboje, statyboje ir transporte“, 2012 m. kovo 26-27 d.;

· Verslo, augimo ir eksporto komitetų bei Užimtumo komitetų pirmininkų susitikimas tema „Vidaus rinkos atnaujinimas“, 2012 m. balandžio 16-17 d.;

· Aplinkos komitetų ir Užsienio reikalų komitetų pirmininkų susitikimas tema „Aplinka ir tvarus vystymasis, 2012 m. gegužės 14-15 d.;

· Kaimo reikalų komitetų ir Aplinkos komitetų pirmininkų susitikimas tema „Bendros žemės ūkio politikos reforma“, 2012 m. birželio 7-8 d.,
Akcentuota, kad iki pirmininkavimo pradžios į Folketingą buvo atvykę aštuonios Europos Parlamento komitetų delegacijos. Svarbu pažymėti, kad susitikimus koordinavo Danijos užsienio reikalų ministerija, bet darbotvarkių projektus rengė nuolatinis atstovas Briuselyje kartu su atitinkamų Folketingo komitetų atstovais. Folketingą aplankė ir kelios ES valstybių narių nacionalinių parlamentų delegacijos, pavyzdžiui Jungtinės Karalystės Bendruomenių rūmų, Vokietijos Bundestago ir Švedijos Riksdago Europos reikalų komitetų delegacijos. Visų šių vizitų tikslas – susipažinti su pirmininkausiančios ES valstybės narės parlamento pozicija dėl Europos Parlamente ir kitose ES institucijose svarstomų ES teisėkūros iniciatyvų ir kitų aktualių klausimų. Danijos Folketingas taip pat priėmė ir surengė pietus Europos Parlamento seniūnų sueigai. Be to, Folketingas surengė keletą vietinių susitikimų.  
Dėl parlamento rinkimų Danijoje ir vidurio kadencijos kaitos Europos Parlamento vadovybėje Folketingas nusprendė neorganizuoti Jungtinių parlamentinių posėdžių (JPM) ir Jungtinių komitetų posėdžių (JCM) Europos Parlamente. Be to, manoma, kad šie posėdžiai nėra pakankamai naudingi. M. Forrest teigimu, paprastai į šiuos posėdžius atvyksta ne daugiau kaip 14 nacionalinių parlamentų atstovai. M. Forrest pastebėjo, kad visuose Folketingo renginiuose Kopenhagoje dalyvavo ne mažiau kaip 25 ES nacionalinių parlamentų atstovai. Tiesa, Danijos pirmininkavimo metu keli Europos Parlamento komitetai surengė tarpparlamentinius posėdžius, į kuriuos buvo pakviesti nacionalinių parlamentų atstovai ir Europos Komisijos nariai. Šiems posėdžiams pirmininkavo atitinkamų Europos Parlamento komitetų pirmininkai. M. Forrest nuomone tarpparlamentinius susitikimus Europos Parlamente surengti yra lengviau negu JPM ir JCM.  
Biudžetas

M. Forrest pažymėjo, kad pirmininkavimo biudžetą sudarė dvi pagrindinės dalys: susitikimams skirtos lėšos ir komunikacijai skirtos lėšos. Komunikacijai biudžete buvo numatyta 255 tūkst. EUR, išleista– 241 tūkst. EUR. Susitikimų biudžetas siekė 707 tūkst. EUR, panaudota 665 tūkst. EUR, iš kurių:
· Specializuotų komitetų susitikimams surengti išleista 31 tūkst. EUR.

· COSAC posėdžiams – 228 tūkst. EUR.

· Vertimų žodžiu paslaugoms – 235 tūkst. EUR (buvo numatyta 268 tūkst. EUR).
Šios lėšos neapima atlyginimų ir užmokesčio už Folketingo tarnautojų viršvalandžius.  

KOMITETŲ POSĖDŽIŲ ORGANIZAVIMAS PIRMININKAVIMO METU
Bendra informacija

Susitikime su Folketingo komitetų tarnautojais Karen Munk Christensen ir Mikkel Rimso Sorensen buvo pristatyta Folketingo kanceliarijos struktūra, administracijos ir komitetų veikla, jų darbo pobūdis ir apimtys. 
Pažymėta, kad Folketingo specializuotų komitetų sekretoriatuose dirba po du „politiškai neutralius“ darbuotojus, tik Aplinkos komitetas, turintis didžiausią darbo krūvį dėl teisėkūros iniciatyvų gausos, turi dvigubai daugiau darbuotojų. Pastebėta, kad pirmininkavimo renginių metu Folketingas ir komitetai dirbo savo įprastinį darbą, todėl tiek parlamentarai, tiek tarnautojai posėdžiavo, o renginiuose daugiausiai dalyvavo komitetų pirmininkai ir su pirmininkavimu susiję Folketingo tarnautojai (koordinatorius, renginių, protokolo, paslaugų grupės).

Pasirengimo darbai


M. Forrest pažymėjo, kad po Folketingo rinkimų, vykusių 2011 m. rugsėjo 28 d., buvo sudaryta koordinacinė darbo grupė, kuri preliminariai pasiūlė specializuotų komitetų renginių temas ir jų datas. Prieš tai, 2011 m. pradžioje, buvo atlikta komitetų apklausa dėl pageidavimo surengti susitikimus pirmininkavimo laikotarpiu, ir beveik visi (24 iš 26) komitetai pageidavo juos organizuoti. Iš gautų pasiūlymų buvo atrinktos svarbiausios temos, susijusios su pirmininkaujančio trejeto bendradarbiavimo programa. Dėl didelio komitetų susidomėjimo, komitetams buvo pasiūlyta kooperuotis ir surengti bendrus renginius.
Kaip vieną problemų koordinatorius M. Forrest įvardino Folketingo specializuotų komitetų nepakankamą dėmesį ES klausimams. Jo teigimu, komitetų nariai per mažai gilinasi į ES klausimus, tikintis, kad viską apsvarstys Europos reikalų komitetas. Atsižvelgiant į tai, kad komitetų pasirengimo lygis buvo skirtingas rengiantis pirmininkavimui, su mažiau patirties turinčiais komitetais buvo dirbama papildomai (buvo aiškinama ES institucijų struktūra, veikimo principai ir pan.). Atkreiptinas dėmesys, kad dėl Danijoje vykusių rinkimų į parlamentą galutinis renginių kalendorius buvo patvirtintas politiniu lygiu tik lapkritį, likus vienam mėnesiui iki pirmininkavimo pradžios. Politinę valdymo grupę sudarė Folketingo Pirmininkas, Europos reikalų komiteto pirmininkas ir Užsienio reikalų komiteto pirmininkas.  
M. Forrest pastebėjo, kad nors pagrindinis pirmininkavimo ES Tarybai parlamentinio matmens organizavimo krūvis teko Folketingo Tarptautinių ryšių departamentui, kiekvienas parlamento administracijos padalinys dalyvavo organizaciniame darbe pagal jiems priskirtą kompetenciją (pavyzdžiui, komitetų sekretoriatai buvo atsakingi už susitikimų programas, ryšių su komitetų pirmininkais palaikymą). Didelis krūvis teko ir kanclerio biuro Renginių grupei (angl. Event Team). Ši trijų asmenų komanda daugiausia rūpinosi logistiniais klausimais, pavyzdžiui, svečių sutikimu ir palydėjimu, nuorodų į renginio patalpas išdėstymu ir pan. 

M. Forrest ir komitetų darbuotojai patarė renginius planuoti iš anksto, būti lankstiems, visas suinteresuotas šalis įtraukti kiek įmanoma anksčiau, sudaryti mažą, tačiau efektyvią renginių planavimo darbo grupę. Pabrėžta, kad yra labai svarbu iš anksto susisiekti su Briuseliu ir palaikyti ryšius su ES institucijų tarnautojais bei ekspertais. Nebuvo vieningo renginio modelio. Visus parlamentinio matmens renginius komitetai organizavo savarankiškai, atsižvelgdami į komitetų pirmininkų pageidavimus, darbuotojų patirtį ir kitus veiksnius.

Ruošiantis pirmininkavimui Folketingo administracijoje nebuvo įvykdyta jokių esminių reformų. Buvo sukurtos tik dvi naujos pareigybės: Danijos pirmininkavimo ES Tarybai parlamentinio matmens koordinatoriaus (M. Forrest) ir jo padėjėjo. Vėliau buvo įsteigtos dvi pareigybės Briuselyje. Koordinatoriui nuolat talkino studentai praktikantai.

Akcentuota, kad organizuojant renginius būtina kaip įmanoma labiau išnaudoti nuolatinio atstovo Briuselyje ryšius ir aktyviai bendradarbiauti su Europos Parlamentu. Per nuolatinį atstovą ir kitų parlamentų atstovus svarbu nuolat informuoti apie renginius, platinti preliminarias renginių programas (geriau išsiųsti nepatvirtiną programą kuo anksčiau, nei delsti ir paskutiniu momentu išsiųsti galutinį programos variantą). Prieš pirmininkavimą Danijos kolegos surengė 3-4 pasirengimo vizitus į Briuselį. Jie pateikė išsamią informaciją apie Danijos pirmininkavimo prioritetus ES nacionalinių parlamentų nuolatiniams atstovams Briuselyje jų pirmadienio posėdyje. Be to, jie susitiko su Europos Parlamento komitetų atstovais. Pažymėtina, kad pirmininkavimo metu Briuselyje dirbo keturi Folketingo administracijos tarnautojai: nuolatinis atstovas Thomas Sarup, jo pavaduotojas Klaus Andersen, COSAC sekretoriato narė Louise Juul ir vienas studentas.
Visi pirmininkavimo parlamentinio matmens renginiai vyko Folketingo rūmuose, buvusio Senato plenarinėje salėje, išskyrus COSAC plenarinį posėdį, kuris vyko Tivoli konferencijų centre. 

Pastebėta, kad labai svarbu žinoti svečių skrydžių grafikus prieš planuojant renginio darbotvarkę. Patarta naudotis studentų savanorių paslaugomis. Folketingas kvietė po 4 studentus kiekvienam komiteto susitikimui. 
Vertimai
Visi Folketingo komitetų pirmininkai susitikimams pirmininkavo anglų kalba. Renginiai buvo verčiami į anglų, prancūzų ir danų kalbas. Vertimas į danų kalbą iš esmės buvo reikalingas tik transliacijai internetu ir per televiziją. M. Forrest pagrindiniu iššūkiu įvardino aplinkybę, kad Danijos parlamente dirbo tik vienas anglų kalbos vertėjas. Visi kiti vertėjai buvo samdomi. Esant tokiai situacijai, reikėjo įdėti daug pastangų ir išmonės, kad būtų atrinkti tinkami vertėjai ir užtikrintas kokybiškas pirmininkavimo dokumentų ir renginių vertimas. Šiame kontekste Danijos kolegos pabrėžė tiesioginio kontakto tarp dokumento autoriaus ir vertėjo svarbą. 
Folketingo ES patarėja, buvusi COSAC sekretoriato narė Louise Juul akcentavo, kad teko rengti ir derinti nemažai įvairių dokumentų. Didelis privalumas buvo tas, kad viską buvo galima rašyti anglų kalba, nereikėjo vertimo į danų kalbą, nes tiek politikai, tiek Folketingo tarnautojai gerai moka anglų kalbą. Taip pat vienas Folketingo tarnautojas, gerai mokantis prancūzų ir danų kalbas, visus dokumentus sklandžiai išvertė į prancūzų kalbą. Siekian užtikrinti COSAC plenarinio posėdžio vertimą į visas oficialias ES kalbas, vertimų paslaugos buvo perkamos vadovaujantis Viešųjų pirkimų įstatymo reikalavimais. Pabrėžta, kad labai svarbu kuo anksčiau pradėti pirkimus dėl ilgai užtrunkančių pirkimų procedūrų. Folketingas šias procedūras pradėjo likus metams iki pirmininkavimo. 

Renginių pranešėjai ir ekspertai
Pažymėta, kad klausimas dėl renginių pranešėjų būtinai buvo derinamas su komitetų pirmininkais. Pranešimus pirmiausia buvo kviečiami skaityti atitinkamos politikos srities Europos Komisijos nariai. Akcentuota, kad svarbu atsakingai rinktis pranešėjus. Būtina iš anksto užmegzti ryšius su kontaktiniais asmenimis iš pranešėjui artimos aplinkos. Taip pat visuose renginiuose pranešėjais buvo nacionaliniai tos srities ministrai, kartu atstovaujantys ES Tarybai. Dėl renginio pranešėjų galutinį sprendimą priėmė komitetų pirmininkai.
Danijos parlamento komitetų sekretoriato atstovas Mikkel Rimso Sorensen pažymėjo, kad, rengiant posėdžio darbotvarkę reikėtų pranešėjais kviestis ne tik politikus, bet ir ekspertus, įdomius žmones iš verslo, akademinės bendruomenės, nevyriausybinių organizacijų ar savivaldos – tam, kad būtų atspindėti ir išsakyti įvairūs požiūriai į aptariamą klausimą. Pavyzdžiui, į Danijos pirmininkavimo renginius pranešėjais buvo kviečiami pasaulyje žinomų automobilių gamintojų atstovai. Pažymėta, kad Folketingo renginiuose dalyvavo iš viso vienuolika Europos Komisijos narių. Kopenhagos oro uoste juos pasitiko ir lydėjo Europos Komisijos atstovybės darbuotojai. M. R. Sorensen nuomone, Europos Komisijos narių dalyvavimas renginyje dar negarantuoja jo sėkmės. Labai svarbu, kad susitikimų metu vyktų turiningos diskusijos ir būtų priimami baigiamieji dokumentai, pavyzdžiui, susitikimo išvados. 

M. R. Sorensen akcentavo, kad taip pat labai svarbu susitikimo metu surengti praktinę ekskursiją į pasirinktą objektą. Ji leidžia geriau atkleisti susitikimo temą. Pranešėjas rekomendavo asmenims, atsakingiems už komitetų pirmininkų susitikimų organizavimą, surengti tiesioginius susitikimus su Europos Komisijos atstovu, su kuriuo bus nuolat tiesiogiai kontaktuojama dėl renginio. Pabrėžė, kad, rengiantis pirmininkavimui Vyriausybė pasitvirtino dosje ir renginių tvarkaraščius derino prie Tarybos darbotvarkių, Kartu perspėjo, kad reikėtų tarpusavyje derinti visų šių renginių datas ir  darbotvarkes bei kvietimus pranešėjams, vengiant kad tas pats Europos Komisijos narys ar kiti kviestieji asmenys  būtų kviečiami atvykti į du renginius, vykstančius tą pačią savaitę.

Posėdžių organizavimas, renginio dokumentų rengimas
Visuose komitetų renginiuose pirmininkavo Folketingo komitetų pirmininkai (jei tai buvo bendras dviejų komitetų renginys, vieną dieną pirmininkavo vienas pirmininkas, kitą – kitas). Kalbas komitetų pirmininkams (įžanginę, baigiamąją ir kalbą vakarienės metu) rašė arba pirmininkavimo koordinatorius, arba komitetų tarnautojai pagal tam tikrą vieningą šabloną. Folketingo Pirmininko kalbas paprastai rašė pirmininkavimo koordinatorius. Paminėta, kad kalbas pirmininkai prieš renginius repetavo su anglų kalbos specialistu. Šalia pirmininko posėdžių metu sėdėdavo patarėjai. Salėje dalyviai buvo susodinti abėcėlės tvarka. Parlamentinių renginių metu buvo prašyta komitetų nerengti komitetų posėdžių. Politikų pasisakymai buvo ribojami iki 2 min. Visa su renginiu susijusi medžiaga (prezentacijos ir pan.) buvo nedelsiant publikuojama Folketingo interneto puslapyje. Susitikimo metu salėje paprastai dirbo keturi studentai. Jie atsakinėjo į svečių klausimus, rinko prašymus pasisakyti, dalino papildomus dokumentus. 
Taip pat labai svarbu iš anksto (su nuolatinio atstovo Briuselyje pagalba) suderinti visų dalyvių pavardžių ir vardų tikslų tarimą bei rašymą su visais diakritiniais ženklais. Tam gali padėti kitų parlamentų nuolatiniai atstovai Briuselyje ir COSAC sekretoriatas.
Susitikimo išvadų projektus paprastai rengdavo komiteto patarėjas kartu su pirmininkavimo koordinatoriumi. Projektas buvo derinamas su komitetų pirmininkais. Atkreiptas dėmesys, kad renginių pirmininkai visus pasiūlymus dėl išvadų projekto pataisų turėtų teikti svarstymui ir balsavimui atskirai, o ne siekti juos grupuoti. Atskirais atvejais, siūloma iš anksto susisiekti su parlamentais, kad šie patikslintų savo pasiūlymus. 
Kvietimai


Du atskiri kvietimai buvo rengiami Folketingo Pirmininko ir susitikimus rengusio komiteto pirmininko vardu. Kvietimai buvo rašomi anglų kalba ir pridedamas vertimas į prancūzų kalbą. Kvietimai parlamentų pirmininkams buvo vardiniai (kontaktams buvo naudojama IPEX duomenų bazė), o komitetų pirmininkams – bendriniai, naudojant kreipinį „Gerbiamasis kolega“.  



Registracija į renginius
Folketingo darbuotojai akcentavo kai kurias svarbias detales, nuo kurių labai priklauso sklandus susitikimų organizavimas. M. R. Sorensen pasiūlė, būti itin atidiems registruojant dalyvius: labai svarbu tikslios dalyvių pavardės, vardai ir jų lytis (pavardė ne visada atskleidžia asmens lytį). Pastebėta, kad dažnai dalyviai nepaiso galutinės registravimosi į renginius datos. Todėl siūloma pirmąją registracijos pabaigą paskelbti 2-3 savaitėmis anksčiau, vėliau šiek tiek pratęsti registraciją ir, galiausiai, būti pasiruošusiems, kad bus dalyvių, kurie registruosis paskutinę minutę. 

Registracija į renginius vyko online. Taip pat buvo galima registruotis ir išmaniuoju telefonu.

Apgyvendinimas, suvenyrai


Kenneth Finsen rekomendavo pasirinkti 2-3 trijų arba keturių žvaigždučių viešbučius, kuriuose būtų apgyvendinami svečiai. Pageidautina, kad vienas viešbutis būtų pigesnis. Jo kaina neturėtų viršyti 100 EUR, nes kai kurie parlamentai turi gana žemus apgyvendinimo užsienyje limitus. Pasirinktuose Kopenhagos viešbučiuose buvo rezervuota 70-80 kambarių. Renkantis viešbučius taip pat rekomenduotina atkreipti dėmesį į erdves holuose, kad ten būtų pakankamai vietos pastatyti registracijos stalams. 
 K. Finsen pristatė Danijos pirmininkavimo parlamentines dovanas ir patarė dovanas pažymėti tik parlamento logotipu. Tokiu atveju jas bus galima naudoti ir pasibaigus pirmininkavimui. Renginiuose dalyvavusiems parlamentų nariams, delegacijų vadovams, patarėjams, lydintiems asmenims, aptarnaujančiam personalui ir kitoms asmenų grupėms buvo parengti skirtingų spalvų dalyvių kortelių juostelės: mėlynos – parlamento nariams, geltonos – delegacijų patarėjams, oranžinės – Folketingo tarnautojams. Pastarieji papildomai ryšėjo pirmininkavimo kaklaraiščius ir kaklaskares. K. Finsen rekomendavo naudoti ne daugiau kaip 3-5 spalvų juosteles, nes per daug spalvų įneša painiavos, sunku  įsidėmėti jų reikšmę. Pavėlavusiems ir viešbučiuose nesuspėjusiems užsiregistruoti svečiams buvo išduodamos laikinos raudonos spalvos juostelės. Vėliau jas buvo lengva pastebėti ir pakeisti nuolatinėmis. 
Kiekvienam renginio dalyviui buvo įteiktas pirmininkavimo krepšys. Krepšį sudarė renginio dokumentai, informaciniai leidiniai, dokumentų segtuvas, rašiklis, jei lijo, skėtis ir „Lego“ žaidimas 6-7 m. vaikams. Pirmininkavimo krepšio kaina neviršijo 50 EUR. Visi pirmininkavimo dokumentai ir pirmininkavimo krepšys, įskaitant dovanas, buvo kuriami griežtai laikantis Folketingo stiliaus knygos reikalavimų. Dominavo tamsiai pilka spalva ir sidabriniai užrašai.   
Maitinimas, kultūrinė programa

M. Forrest teigė, kad kiekvieno dalyvio vakarienė su kultūrine programa kainavo apie 200 EUR. Todėl, siekiant išvengti bereikalingų išlaidų, buvo stengiamasi kuo tiksliau sužinoti, kiek asmenų dalyvaus pietuose ar vakarienėje. Pavyzdžiui, paprastai pirmininkavimo koordinatorius vykdavo į restoraną valandą prieš renginį ir iš delegacijas lydinčių kolegų sužinojęs, kad atvyksta mažiau svečių nei buvo planuota, prašydavo pertvarkyti sėdimas vietos, kad nebūtų tuščių stalų. M. Forrest turimais duomenimis, apie 95 proc. užsiregistravusių dalyvių dalyvavo vakarienėse. 

Komitetai turėjo galimybę pietus surengti viename iš trijų pasiūlytų restoranų. Su restoranais buvo sutarta, kad vakarienę bus galima anuliuoti likus vienai savaitei iki renginio. Susėdimas prie restorano stalų buvo laisvas, išskyrus VIP stalą, už kurio paprastai sėdėdavo 8-10 asmenų. Meniu buvo atspausdintas anglų ir prancūzų kalbomis ant to paties lapo pusių. Vakarienių metu taip pat buvo naudojami mikrofonai sveikinimo kalboms sakyti (anglų ir prancūzų kalbomis).
Keturios vakarienės buvo surengtos saloje-tvirtovėje. Jos buvo organizuojamos pagal vienodą scenarijų. Organizatoriai pažymėjo susidūrę su situacija, kai iš kai kurių parlamentų atvykusios analogiškos sudėties delegacijos turėjo dalyvauti tokioje pačioje kultūrinėje programoje. Todėl tikslinga pasvarstyti galimybę tose pačiose patalpose parodyti svečiams skirtingas kultūrines programas, įskaitant ekskursijas. 
Pažymėta, kad nebuvo organizuojamos atskirtos programos dalyvių sutuoktiniams. Išimtinais atvejais, esant galimybei, sutuoktiniai galėdavo prisijungti prie renginio dalyviams skirtos programos. 

Visi pietūs svečiams buvo rengiami Folketingo restorane. Pastebėta, kad pietuose antrąją renginio dieną nedalyvaudavo vidutiniškai 20-25 procentai svečių, turėjusių išvykti nesulaukus renginio pabaigos.  

Danijos pirmininkavimo sėkmė
Pagrindiniai aspektai, į kuriuos reikia atkreipti ypatingą dėmesį, siekiant sėkmingo pirmininkavimo: 

· koordinatorius yra labai svarbus;

· „horizontali“ organizacinė struktūra yra svarbi priimant sprendimus;

· aptarimai po renginių yra itin naudingi;

· nuolatinio atstovo Briuselyje ryšių ir paslaugų išnaudojimas;

· dvišalių susitikimų su Europos Parlamentu svarba (susisiekti ir palaikyti ryšius su reikiamais asmenimis);

· kalbų rėžimas (formalus ir neformalus);

· „online“ registracija;

· suvenyrai;

· bendros nuotraukos, nuotraukos spaudai.

Danijos Folketingo patarimai:

· iš anksto patvirtinti renginių kalendorių;

· iš anksto rezervuoti viešbučius ir stengtis nekeisti rezervacijos datų;

· pasilikti laiko dokumentų redagavimui ir vertimui;

· įvertinti galimus iššūkius dėl susitikimų, rengiamų už parlamento ribų;

· užtikrinti aktyvią ir patikimą vidinę komunikaciją;

· „išorės“ vertėjų paslaugos;

· plačiai naudoti protokolo paslaugas;
· užtikrinti nuolatines vertimo žodžiu technines galimybes. 
Apibendrinant esmines rekomendacijas dėl komitetų pirmininkų susitikimų:

· pradėti kuo anksčiau planuoti renginius, jų temas ir datas; trys mėnesiai iki pirmininkavimo yra patys sunkiausi;

· pasitelkti lankstų požiūrį (Danijoje 2011 m. rugsėjį vyko parlamento rinkimai, naujai suformuotiems komitetams buvo pristatyti anksčiau parengti siūlymai dėl susitikimų, šiems siūlymams iš esmės buvo pritarta) ir būti pasiruošusiems netikėtumams (Danijos atveju tai buvo pirmoji „geltonoji“ kortelė);

· kuo anksčiau įtraukti suinteresuotas puses į renginio organizavimą, derinti pranešimų temas (pranešėjais kviesti Europos Komisijos narius, jiems negalint atvykti, Europos Komisijos generalinių direktoratų atstovus);

· kiekvienam renginiui suburti nedidelę, bet veiksmingą darbo grupę;

· kuo anksčiau ir nuolatos kontaktuoti su kolegomis Briuselyje (Danijos kolegos kiekvieną savaitę Skype pagalba rengė posėdžius, kurių metu aptardavo „karštus“ klausimus); 
· labai glaudžiai bendradarbiauti su savais Europos Parlamento nariais;

· siųsti papildomą atstovą į COSAC sekretoriatą, nes nuolatinis atstovas, kuris taip pat dirba COSAC sekretoriate, tam neturės pakankamai laiko; 

· pranešėjais kviesti išorės ekspertus;

· surengti praktinę ekskursiją ir vakarienę patrauklioje vietoje.
NUOLATINIO FOLKETINGO ATSTOVO EUROPOS SĄJUNGOJE VAIDMUO
Folketingo Aplinkos komiteto patarėjas Klaus Anderson, nuo 2013 m. sausio 1 d. pradėsiantis eiti Danijos Folketingo nuolatinio atstovo Europos Sąjungoje  pareigas, pristatė Folketingo atstovo Briuselyje atsiradimo ištakas ir veiklą. Danija buvo pirmoji valstybė, dar 1991 m. nusprendusi paskirti savo nuolatinį atstovą Briuselyje. Šiuo metu visi ES nacionaliniai parlamentai, išskyrus Slovakijos, turi savo nuolatinius atstovus, įsikūrusius Europos Parlamento rūmuose Briuselyje. Pastaruoju metu jie vis labiau „matomi“ Briuselyje. 

Svarbu pažymėti, kad Folketingo nuolatiniai atstovai Briuselyje skiriami iš specializuotų komitetų arba Tarptautinių ryšių departamento tarnautojų tarpo. Ši pareigybė nėra išimtinė Europos reikalų komiteto tarnautojų prerogatyva. 

Ruošiantis pirmininkavimui K. Andersen rekomendavo Seimo kolegoms visų pirma atsakyti į šiuos klausimus: 
· Ar yra aiškus darbo pasidalijimas tarp Vilniaus ir Briuselio biurų? Kas ką daro ir kada?

· Ar turime mažą, lanksčią, efektyvią planavimo/darbo grupę? 

· Kaip ir kada reikia politinio sprendimo dėl:

· tarpparlamentinių susitikimų?

· veiksmų lygio?

· temų ir prioritetų?

· susitikimų logistikos?

PARLAMENTINIO MATMENS KOMUNIKACIJOS STRATEGIJA

Pristatant pirmininkavimo komunikacijos strategiją, įvardintos trys svarbiausios grupės: 
· Folketingo nariai, tarnautojai ir darbuotojai  (įskaitant ir pagalbinį personalą), 

· svečiai,

· plačioji visuomenė.

Pabrėžta, kad nereikia tikėtis , kad visuionenė su euforija sutiks pirmininkavimą ir su tuo susijusią informaciją. Beje, bene pasyviausia iš šių grupių ir  buvo Danijos visuomenė. Viena iš priežasčių – tai, kad tai buvo jau aštuntasis Danijos pirmininkavimas ES Tarybai. Žiniasklaidos atstovai, geriausiai galintys perteikti informaciją visuomenei, taip pat buvo gana pasyvūs. Folketinge akredituoti ir nuolat dirba 179 žurnalistai. Tačiau sužinoję, kad tai su ES susijęs renginys, jie nerodė ypatingo susidomėjimo. Siekiant paskatinti susidomėjimą pirmininkavimu buvo parengta speciali TV programa „Už sienų“ (angl. „Behind the Walls“) apie tai kas ir kaip vyksta Folketingo rūmuose. Tačiau didesnio žiniasklaidos dėmesio ji nesusilaukė. Specialiai pirmininkavimui sukurtame interneto puslapyje publikuojama informacija sulaukė didesnio užsienio nei vietos lankytojų susidomėjimo. Ja labiausiai domėjosi parlamentinių renginių svečiai ir dalyviai. Prieš pirmininkavimą buvo surengta konferencija, į kurią  Folketingas pakvietė visų Danijos bibliotekų atstovus. Konferencijos metu buvo  ne tik  suteikta išsami informacija apie pirmininkavimą, bet kartu ir tartasi, ieškota būdų ir priemonių, kaip labiau sudominti visuomenę ES reikalais. Ši iniciatyva buvo įvertinta teigiamai. Be to, Folketingo TV sukūrė ir „You Tube“ paskelbė trumpą filmą apie Danijos pirmininkavimo parlamentinį matmenį.  
Patarimai Lietuvos Seimo kanceliarijos delegacijai:
· sutelkti dėmesį į pagrindinius dalykus, pvz., išsamios informacijos skelbimą interneto svetainėje; 

· politikams pateikti tik atrinktą informaciją, pvz., apie ES teisėkūros procedūras, ar palyginamąją įvairių šalių praktikos svarstant ES klausimus analizę;

· informaciją visuomenei pateikti labai aiškiai ir lakoniškai;

· informacijos sklaidai maksimaliai išnaudoti Seimo Europos informacijos biuro pajėgumus;

· didžiausią dėmesį parodyti renginių svečiams;

· atsakingą požiūrį į pirmininkavimo svarbą perteikti per Seimo tarnautojus, maksimaliai juos užangažuojant, kad bet kuris iš jų, net nesusijęs su pirmininkavimu, žinotų, kas ir kodėl vyksta Seime ir kodėl tai yra svarbu;

· informacijos sklaidai pasitelkti partnerius, pavyzdžiui, Lietuvos bibliotekas.

Pranešimų spaudai rengimas
Pirmininkavimo interneto puslapyje buvo skelbiami visi pranešimai spaudai, kurie buvo verčiami į anglų ir prancūzų kalbas. Pažymėtina, kad jie buvo rengiami tik prieš renginį, o po renginio buvo publikuojamos renginio išvados.  
Žurnalistų darbo organizavimas 
Kadangi Danija pirmininkavo ES Tarybai aštuntą kartą ir manytina iš ankstesnių pirmininkavimų pasisėmė patirties - dėl to nebuvo specialiai organizuotas žurnalistų darbas. Pažymėta, kad spaudos konferencijos nebūdingos kasdieniniame Folketingo darbe. Žurnalistai dirbo įprastine tvarka, papildomos akreditacijos buvo suteiktos vos keliems žurnalistams. 

Pažymėtina, kad Folketinge galioja taisyklės dėl posėdžių fotografavimo ir filmavimo, pavyzdžiui negalima fotografuoti ar filmuoti dokumentų. Taip pat negalima fotografuoti ar filmuoti restorane. 
Leidiniai
Danijos Folketingas nutarė nedovanoti leidinių apie parlamentą arba šalį. Renginių svečiai gavo tik  dvipusį A4 formato lankstinuką apie Folketingą, kuriame buvo pateikta bendro pobūdžio informacija apie parlamentą, jo istoriją, įstatymų leidybos procedūrą ir kt. Šis lankstinukas buvo dalinamas ir Europos Parlamente Briuselyje, kur, kolegų žodžiais, buvo labai teigiamai įvertintas. Nuotraukų albumas apie Daniją nebuvo dovanojamas ir dėl to, kad manyta jog jis svečiams bus per sunkus.

Darbas su lankytojais 
Pažymėta, jog pirmininkavimo laikotarpiu itin nepadaugėjo lankytojų, pageidaujančių susipažinti su Folketingo darbu. Ekskursijos vyko įprasta tvarka (Folketinge paprastai dirba 16 gidų). Pastebėta, kad ne visi svečiai dalyvavo po renginio organizuojamose apžvalginėje ekskursijoje po Folketingą. Gidų krūvis buvo planuojamas iš anksto, t.y. registracijos formose buvo prašoma nurodyti, ar asmuo pageidaus dalyvauti ekskursijoje po Folketingo rūmus, ir kuria kalba: anglų arba prancūzų. Paprastai pasibaigus komitetų pirmininkų susitikimui 15 svečių dalyvaudavo ekskursijoje anglų kalba ir 5 – prancūzų kalba.
Parodos 
Pirmininkavimo laikotarpiu specialios parodos nerengtos nei Folketinge, nei Europos Parlamente.
Fotografijos  

      Danijos kolegos pabrėžė didelę bendrų nuotraukų (angl. Family photo) ir „situacinių“ nuotraukų svarbą. Kiekvieno renginio aprašymas buvo iliustruojamas daugybe fotografijų, kurios buvo nedelsiant publikuojamos interneto puslapyje. Bendros nuotraukos buvo daromos iš anksto paruoštoje vietoje, ant Folketingo laiptų. Abiejose laiptų pusėse buvo „išrikiuotos“ ES valstybių narių, šalių kandidačių ir kitų šalių, kurių atstovai dalyvavo susitikime, šalių valstybinės vėliavos (ES Taryboje įprasta vėliavų išdėstymo tvarka). Bendradarbiaujant su protokolo skyriumi buvo pasirūpinta bendros nuotraukos kompozicija, t.y. siekiant užtikrinti, kad kiekvienas asmuo būtų gerai matomas nuotraukoje, protokolo tarnautojai pasirūpindavo, kad kiekvienas VIP svečias atsistotų į jam skirtą vietą pirmoje eilėje. Spausdintos nuotraukos tą pačią dieną buvo išdalijamos svečiams. Taip pat buvo pastebėta, kad skaitmenines bendras ir „situacines“ nuotraukas svečiai mielai naudoja savo asmeniniuose interneto puslapiuose bei platina Twitter‘yje.
PARLAMENTO TELEVIZIJA

2006 metais Danijoje priimtas naujas žiniasklaidos įstatymas, kuriame įteisinamos skaitmeninio transliavimo galimybės. Įstatymu taip pat įteisinta parlamento televizija, kuriai buvo suteiktas leidimas transliuoti. Nuo įstatymo įsigaliojimo buvo numatytas pasirengimo laikotarpis iki 2009 m. lapkričio mėn., kai atsirado skaitmeninė parlamentinė TV. Nuo 2010 m. sausio mėn. visi šalies transliuotojai, išskyrus satelitinius, privalo retransliuoti Folketingo TV. Nuo 2010 m. spalio, įdiegus VoD sistemą, įrašus žiūrovai gali stebėti kada tik panorėję (http://www.ft.dk/WebTV.aspx). Folketingo televizijos išlaikymas per metus kainuoja 2 mln. eurų: 1 mln. eurų už transliavimo leidimą ir 1 mln. eurų kitos išlaidos. Pažymėtina, kad Folketingo TV tiesiogiai transliuoja tik plenarines sesijas ir kai kurių komitetų posėdžius, kai yra komiteto prašymas dėl transliacijos (2011 m. transliuota: 100 plenarinių ir 300 komitetų posėdžių). Būta ketinimų ir norų per televiziją daryti apžvalgines savaitines laidas (kaip „Seimo savaitė“), politinių debatų laidas, įžanginius pristatymus prieš kokį nors posėdį, bet to neleido Folketingo valdyba. Valdyba sprendė dėl to, ką transliuoti ir leido rengti tik istorines apžvalgas. Įvertinus televizijos išlaikymui skirtą biudžetą ir atlikus apklausas, nuspręsta tokių apžvalgų nekurti, nes paaiškėjo, kad visuomenei tai neįdomu. Nuspręsta nešvaistyti lėšų ir rengti internetines laidas, nes tai pigiau. Minėta apklausa parodė, jog 70-80 proc. apklaustųjų žino, kad Folketingo TV kanalas yra, o 60 proc. jį kartais pažiūri.

Pažymėtina, kad per Folketingo TV transliuojami posėdžiai nėra verčiami į gestų kalbą. Buvo paaiškinta, kad kurčnebyliams teisė susipažinti su parlamento sprendimais užtikrinama per stenogramas, kurios publikuojamos internetiniame puslapyje.

Folketingo TV tampriai bendradarbiauja su nacionalinėmis TV (jų yra kelios), kurios neatlygintinai ir gan dažnai ima vaizdinę medžiagą. Komercinėms televizijoms vaizdo medžiaga taip pat suteikiama nemokamai.

Seimo kanceliarijos delegacijos atstovams buvo surengta apžvalginė ekskursija po televizijai skirtas patalpas. Ekskursijos metu aprodytos 4 studijos, kuriose įdiegta įranga, užtikrinanti, jog vienu metu galėtų būti tiesiogiai transliuojami 4 posėdžiai (tikimasi per 2-3 metus visose komitetų posėdžių salėse įrengti vaizdo kameras). Visi jie vienu metu gali būti tiesiogiai transliuojami internetine parlamento TV, o vienas pasirinktas per televiziją. Prioritetas visada teikiamas plenariniam posėdžiui, o komitetų posėdžių transliacijų prioritetas nustatomas arba pagal prašymo transliuoti datą arba pagal aktualumą. Sprendimą dėl prioriteto paprastai priima Komunikacijos direktorius. Tiesioginės transliacijos metu 1 studijoje dirba 2 operatoriai ir 1 garso inžinierius. Nuolatinių operatorių yra tik 3, o visi kiti (iki 15) yra samdomi pagal poreikį.

Visa turima techninė įranga labai panaši į Seimo TV. TV kamera nukreipiama į posėdyje kalbantį asmenį iš studijos, t.y. mikrofone yra tam asmeniui skirtas lustas, susietas su konkrečiu asmeniu ir jo vardas pavardė iš karto subtitruojami TV ekrane. Tokiu pat principu buvo užtikrinta tiesioginė visų pirmininkavimo renginių transliacija, t.y. visiems renginio dalyviams iš anksto salėje numatytos vietos, mikrofonas susietas su jam priskirta renginio dalyvio vardu ir pavarde ir tokiu būdu buvo užtikrinta galimybė žiūrovams matyti kalbančiojo asmens vardą, pavardę, pareigas.

Tiesioginiai pirmininkavimo posėdžiai per televiziją buvo transliuojami originalo kalba (anglų ir prancūzų), o pakartojimai įkeliami danų kalba. Tie patys posėdžių įrašai  internetinėje TV transliuojami 3 kalbomis: anglų, danų, prancūzų.

Folketingo TV turi 4 montažines. Beje vaizdo medžiaga yra parlamento nuosavybė, nors ji saugoma yra toje įmonėje, kuri viešųjų pirkimų būdu 3 metams laimi konkursą prižiūrėti parlamentinę televiziją.

Folketingo televizija neturi savo ženklo ir nenaudoja Folketingo logotipo. Tačiau ekrane nuolat esanti bėgančių ar stacionarių eilučių gausa iš karto ją išskiria iš kitų televizijų. 
COSAC POSĖDŽIŲ ORGANIZAVIMAS


     Folketingo ES sekretoriato vyriausiasis ES patarėjas Morten Knudsen pristatė COSAC pirmininkų ir XLVII COSAC plenarinio posėdžio organizavimo specifiką. Pažymėtina, kad Folketingo Europos reikalų komiteto pirmininkas atstovauja opoziciją. Formuojant COSAC posėdžių darbotvarkes dabartinė Europos reikalų komiteto pirmininkė turėjo labai aiškią poziciją: sutelkti dėmesį į diskusijas iš esmės ir vengti procedūrinių klausimų. Visos posėdžių darbotvarkės temos buvo sutelktos „po viena antrašte“  - vidaus rinkos atnaujinimas. Todėl kiekvienu COSAC plenarinio posėdžio darbotvarkės klausimu buvo kviečiamas pasisakyti už atitinkamą sritį atsakingas Europos Komisijos narys, įskaitant ir Komisijos Pirmininką J. M. Barroso. Kvietimus Komisijos nariams pasirašė komiteto pirmininkė. 


     Pažymėtina, kad COSAC pasiūlymų projektą ir pirmininko užrašus rengė M. Knudsen, konsultuodamasis su komiteto pirmininke ir Europos Komisijos ekspertais (iš Komisijos Pirmininko pavaduotojo Maroš Šefčovič kabineto). COSAC išvadų projektą parengė COSAC sekretoriatas, kurio buvo paprašyta parengti ir dar du papildomus dokumentus (angl. Background Papers) plenariniam posėdžiui. M. Knudsen patarė pasitelkti COSAC sekretoriatą dokumentų anglų ir prancūzų kalba redagavimui bei galutinio dalyvių sąrašo derinimui. M. Knudsen taip pat teigiamai įvertino COSAC sekretoriate susiklosčiusią praktiką kiekvienam pirmininkavimui parengti detalų visų darbų grafiką.
COFACC POSĖDŽIO ORGANIZAVIMAS

Folketingo Užsienio reikalų komiteto sekretoriato patarėja Eva Esmarch trumpai pristatė 2012 m. Kipre priimtas Tarpparlamentinės bendros užsienio ir saugumo politikos ir bendros saugumo ir gynybos politikos konferencijos darbo tvarkos taisykles. Pranešėjos teigimu, pagal priimtas darbo tvarkos taisykles, nacionaliniai parlamentai rengdami konferenciją turi bendradarbiauti su Europos Parlamentu, tačiau kaip glaudžiai bendradarbiavimas vyks, priklauso nuo paties nacionalinio parlamento.

Paklausta apie Danijos pasirengimą COFACC posėdžiui, pranešėja pabrėžė, kad su ES Vyriausiąja įgaliotine užsienio ir saugumo politikai baroniene Catherine Ashton dėl dalyvavimo konferencijoje reikia pradėti kalbėti pakankamai anksti, siekiant užsitikrinti jos dalyvavimą.  Pvz., Danijos Folketingo Užsienio reikalų komitetas atsakymą iš C. Ashton kabineto dėl dalyvavimo konferencijoje gavo tik 2012 m. vasario mėn. Kvietimas dalyvauti buvo išsiųstas Užsienio reikalų komiteto pirmininko vardu. Kitas konferencijos pranešėjas buvo NATO generalinis sekretorius Anders Fogh Rasmussen. 

M. Forrest informavo, kad COFACC darbotvarkės projekto parengimas buvo bene lengviausias darbas iš visų Folketingo renginių darbotvarkių formavimo. Užsienio reikalų komiteto pirmininkė iš karto apsisprendė, kas turėtų būti kviečiami COFACC pranešėjais ir kokios temos turėtų būti gvildenamos. Posėdis vyko „in camera“, nors pradžioje buvo skelbiama, kad jis bus atviras. 

Konferenciją rekomenduotina organizuoti nuo sekmadienio ryto (vidurdienio). Tokiu atveju būtų didesnė tikimybė užsitikrinti C. Ashton dalyvavimą (su sąlyga jei konferencija rengiama iš karto po neformalaus užsienio reikalų ministrų susitikimo (Gymnich), kuris tradiciškai baigiasi šeštadienį. Kitą aukšto rango pareigūną/pranešėją taip pat lengviau būtų prikalbinti dalyvauti tą pačią dieną kaip ir C. Ashton. Antrą konferencijos dieną (pirmadienį) galima rengti nuo ryto iki vakaro su vienu ar dviem pranešėjais. Pažymėtina, kad pagal Kipre patvirtintas Tarpparlamentinės bendros užsienio ir saugumo politikos ir bendros saugumo ir gynybos politikos konferencijos darbo tvarkos taisykles, konferencijoje gali būti priimtos bendros išvados, todėl būtina numatyti laiką pasiūlymų ir pataisų išvadų projekto pateikimui, svarstymui ir priėmimui.

APSAUGA

Folketingo saugumo klausimus pristatė  jau 30 metų Folketinge dirbantis Apsaugos skyriaus viršininkas Kim H. Pedersen.
Bendra informacija

Folketingo Apsaugos skyriuje dirba 37 asmenys. Šis skyrius yra Folketingo administracijos struktūrinis padalinys, dirbantis 24 valandas per parą, 7 dienas per savaitę, 365 dienas per metus. Skyriaus metinis biudžetas – 40 mln. kronų. Apsaugai skiriama itin daug dėmesio, ypač po 2011 m. tragedijos Norvegijoje. Skyrius yra atsakingas už Folketingo rūmų ir 46 metrų perimetro aplink rūmus apsaugą.
Į Folketingo rūmus svečiai gali patekti nuo 8 val. ryto iki 22 val. vakaro. Parlamento nariai ir tarnautojai gali dirbti Folketingo rūmuose visą parą, tačiau negali nakvoti. Leidimą svečiui turi teisę išrašyti bet kuris Folketingo narys ar tarnautojas. Pagal galiojančias taisykles prašymas išrašyti leidimą turi būti pateiktas prieš dvi dienas iki vizito. Per metus Folketinge apsilanko apie 100 000 svečių. Prieš patikrinimą kiekvienas asmuo turi galimybę susipažinti su patikros reikalavimais. Ši informacija rodoma prieš įėjimą esančiame televizoriaus ekrane. Nuolat demonstruojama, kaip pasiruošti patikrai, kokius daiktus reikia išimti iš krepšio ir pan.
Į Folketingą galima patekti pro du įėjimus. Centrinis įėjimas skirtas parlamento nariams, kanceliarijos tarnautojams, ypatingai svarbiems parlamento svečiams. Juo patenkama tik su elektroniniu leidimu, praėjus dvigubo saugumo duris. Čia yra saugumo postas, tačiau daiktų patikra nėra vykdoma.

Antrasis įėjimas – lankytojų - įrengtas pusrūsyje, po centriniu įėjimu. Šis įėjimas yra skirtas individualiems svečiams, lankytojų grupėms, delegacijoms ir kt. Prieigoje yra du patikros postai, kur tikrinami svečių daiktai, asmens dokumentai, bagažas. Patikra vykdoma vadovaujantis „saugumo piramide“: moksleivių grupės ir ekskursijos įleidžiamos pagal sąrašus be papildomų patikrų; konferencijų dalyviai, pavieniai svečiai turi praeiti pilną patikrą.

Asmenys, įėję į Folketingą, visą laiką yra lydimi Folketingo nario arba tarnautojo, kuris pateikė paraišką leidimui. Ant leidimo yra pažymėta asmens, išrašiusio leidimą, pavardė. Yra sudarytos sąlygos svečiams palikti savo asmeninius daiktus rakinamose dėžutėse. Į plenarinių posėdžių salės balkoną ir tam tikras erdves svečiai asmeninių daiktų neštis negali. Tik įėjus į parlamentą yra speciali salė, kurioje ekskursijų grupės yra trumpai supažindinamos su elgesio Folketinge taisyklėmis. 

Visi laiškai ir siuntiniai yra tikrinami atskiroje patalpoje naudojant specialias priemones. Kilus įtarimams dėl jų turinio yra kviečiamos specialiosios tarnybos. 

 
Visais saugumo klausimais vyksta aktyvi komunikacija su Folketingo Pirmininku ir kancleriu. Esant pagrindui, Apsaugos skyriaus viršininkas turi teisę priimti sprendimą neįleisti asmens į parlamentą arba uždrausti jam lankytis iki 4 mėnesių. 

Saugumo užtikrinimas pirmininkavimo Europos Sąjungos Tarybai laikotarpiu
Kim H. Pedersen didžiausiu iššūkiu Lietuvos pirmininkavimo laikotarpiu įvardino Europos Sąjungos parlamentų pirmininkų konferenciją 2014 m. pirmąjį pusmetį, nes laukiama per 40 VIP delegacijų.

Visų pirmininkavimo renginių metu svarbu skirti didelį dėmesį žmonių srautų reguliavimui. Prie lankytojų įėjimo dirbo keli apsaugos tarnautojai, kurie nuolat ragino svečius nesustoti ir judėti pirmyn. Ypatingas dėmesys turi būti skiriamas bendradarbiavimui su policija ir kitomis tarnybomis, kurie atlieka išankstinę svečių patikrą. Likus dviems dienoms iki renginio informacija apie dalyvius ir jų atvykimo laiką buvo perduodama Apsaugos skyriui. 

Be to, svarbu iš anksto žinoti tikslią dalyvių programą, logistikos detales, maršrutus. Pavyzdžiui, svarbu, kad visos renginiams skirtos prekės ir įranga būtų pristatomos iš anksto ir, kad jas būtų galima deramai patikrinti. Kita vertus, gera apsauga turi būti nepastebima. 
Danijos pirmininkavimo metu nei Kopenhagos oro uoste, nei viešbučiuose svečiai specialiai nebuvo saugomi. Renginių metu autobusams policijos palyda nebuvo suteikta. Buvo reguliuojamos tik kelios sankryžos prie Folketingo. Pavyzdžiui, iš anksto suderinus su policija, 15 minučių buvo sustabdytas eismas trijų juostų gatvėje prie Tiroli konferencijų centro, kur vyko COSAC posėdis. 

Visi Folketingo svečiai, išskyrus VIP, atvyko pro lankytojų įėjimą. Svečiai, turėję dalyvio kortelę, nebuvo tikrinami. Dalyvių akreditacijos kortelės buvo išdalintos viešbučiuose registracijos metu. Svečių lagaminams Folketingo lankytojų patikros erdvėje buvo skirtas atskiras kambarys. Lagaminai tikrinami nebuvo. Nebuvo tikrinami ir akredituoti žurnalistai. Posėdžių salės prieš pirmininkavimo renginius buvo kruopščiai tikrinamos. Renginių erdvės Folketinge buvo atskirtos, į jas pašaliniai patekti negalėdavo.

Labai svarbu, kad apsaugos tarnautojai būtų tvarkingi, mandagūs, sveikintųsi, mokėtų anglų kalbą. 

Pasiūlymai dėl įgytų žinių panaudojimo Lietuvos Respublikos Seime:

Atsižvelgiant į Folketingo patirtį Lietuvos Respublikos Seimo kanceliarijai siūlytina:

1. naujos kadencijos Seimui pradėjus darbą patvirtinti galutinį pirmininkavimo Europos Sąjungos Tarybai parlamentinių renginių kalendorių;
2. pradėti formuoti specializuotų komitetų rengiamų susitikimų programų projektus, juos derinant su komitetų pirmininkais, nuolatiniais atašė Briuselyje, Europos Komisijos ir Europos Parlamento ekspertais;
3. su komiteto pirmininku suderinus kviečiamų pranešėjų sąrašą, kuo skubiau įrašyti renginio datą į pranešėjo darbotvarkę;
4. aktyviai bendradarbiauti su Seimo nuolatiniu atstovu ir jo pavaduotoju derinant pirmininkavimo parlamentinių renginių organizavimo klausimus;
5. parengti pirmininkavimo dokumentų (renginio dokumentų, kvietimų, informacinių leidinių, meniu ir kt.) projektus, sukurti dokumentų šablonus;

6. parlamentinių pirmininkavimo renginių datomis rezervuoti 2-3 viešbučius miesto centre;

7. apsispręsti dėl renginių kultūrinių programų, maitinimo vietų, rezervuoti vietas ir kuo skubiau pradėti viešųjų pirkimų procedūras;

8. nedelsiant apsispręsti dėl pirmininkavimo krepšio turinio ir pradėti viešųjų pirkimų procedūras;

9. kuo greičiau apsispręsti dėl vertimo paslaugų COSAC plenariniam posėdžiui, kurio metu turi būti užtikrintas vertimas į visas oficialias Europos Sąjungos kalbas, užtikrinimo.

Aktuali informacija Seimo kanceliarijos struktūriniams padaliniams: 

· Danijos pirmininkavimo tinklalapis: http://www.presidency.dk/
· Danijos Folketingo pirmininkavimui sukurtas filmas: http://www.youtube.com/watch?v=Nm3C5PsPIAc
Seimo kanclerio biuro vyresnioji patarėja





Loreta Raulinaitytė

